Diari Oficial de la Generalitat Valenciana


Sumari del DOGV 9877, del 25-06-2024 (2024/5733)

ORDE 7/2024, de 10 de juny, de la Conselleria d'Agricultura, Ramaderia i Pesca, per la qual s'establixen les bases reguladores per a la concessió d'ajudes a la pesca sostenible, l'aqüicultura sostenible, la transformació i la comercialització dels productes de la pesca i l'aqüicultura.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9877

Data del DOGV
:   25-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5733


Data del document
:   10-06-2024

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

 Descriptors 

:   * aqüicultura
    * indústria pesquera

ORDE 7/2024, de 10 de juny, de la Conselleria d'Agricultura, Ramaderia i Pesca, per la qual s'establixen les bases reguladores per a la concessió d'ajudes a la pesca sostenible, l'aqüicultura sostenible, la transformació i la comercialització dels productes de la pesca i l'aqüicultura. [2024/5733]  
Índex  
  
Preàmbul  
CAPÍTOL I. Aspectes generals  
Article 1. Objectiu i àmbit d'aplicació  
Article 2. Finançament, quantia, procediment de concessió i publicació de les ajudes  
Article 3. Règim jurídic  
Article 4. Definicions  
Article 5. Persones beneficiàries  
Article 6. Obligacions de les persones beneficiàries de les ajudes  
Article 7. Elegibilitat de les operacions  
Article 8. Operacions o gastos no subvencionables  
Article 9. Compatibilitat de les ajudes  
Article 10. Requisits de notificació, comunicació o exempció  
Article 11. Protecció de dades de caràcter personal  
Article 12. Publicitat, transparència, subministrament d'informació i dades obertes  
CAPÍTOL II. Procediment de concessió  
Article 13. Òrgans competents  
Article 14. Forma i termini de presentació de sol·licituds  
Article 15. Instrucció del procediment  
Article 16. Criteris de selecció  
Article 17. Comissió de valoració  
Article 18. Resolució  
Article 19. Notificació  
Article 20. Modificació de les operacions  
Article 21. Subvencions plurianuals  
CAPÍTOL III. Justificació i pagament  
Article 22. Justificació de l'acció i sol·licitud de pagament  
Article 23. Pagament de l'ajuda  
Article 24. Comunicació dels resultats de l'operació finançada  
  
Article 25. Verificació del manteniment de la inversió  
CAPÍTOL IV. Controls i reintegrament d'ajudes  
Article 26. Actuacions de comprovació, control i inspecció de les ajudes  
Article 27. Pèrdua o minoració de l'ajuda  
Article 28. Reintegrament  
Capitol V. Responsabilitats i règim sancionador  
Article 29. Responsabilitats i règim sancionador  
DISPOSICIONS ADDICIONALS  
Primera. Absència de repercussió econòmica  
Segona. Delegació  
DISPOSICIÓ DEROGATÒRIA ÚNICA. Derogació normativa  
DISPOSICIONS FINALS  
Primera. Disposicions aplicables i desplegament  
Segona. Entrada en vigor  
ANNEX I  
Percentatges màxims d'intensitat de l'ajuda específics per al règim de gestió compartida  
ANNEX II  
Tipus d'activitat.  
1.1.2 Disminució de l'efecte de la pesca  
1.1.3. Eficiència energètica i mitigació del canvi climàtic sense increment de capacitat  
1.1.4. Eficiència energètica amb augment de capacitat  
1.1.5. Millora de les condicions laborals i de seguretat a bord  
1.1.6. Millora de les condicions laborals i de seguretat a bord amb augment de capacitat  
1.1.8. Valor afegit, economia circular i seguretat alimentària  
1.1.12. Ports pesquers, llocs de desembarcament, llotges i ancoratges  
1.2.1. Motors  
1.4.1. Control, inspecció i observança  
2.1.2. Inversions productives i creació d'empreses en l'aqüicultura  
  
2.1.3. Inversions per a la neutralitat climàtica en l'aqüicultura  
2.1.10. Impuls a la investigació i millora del coneixement  
2.2.2. Millora de la comercialització mitjançant campanyes de promoció dels productes pesquers i aqüícoles.  
2.2.3. Foment de la comercialització en el marc de la qualitat i el valor afegit dels productes, els envasos i les presentacions dels productes pesquers i aqüícoles  
2.2.4 Inversions en comercialització i transformació  
ANNEX III  
Tipus d'activitat/tipus d'intervenció. Indicadors de resultats  
ANNEX IV  
Plans i programes per a puntuar el criteri 1 dels criteris generals  
  
ANNEX V  
Plans i programes per a puntuar el criteri 3 dels criteris generals  
  
  
Prèambul  
  
El Reglament (UE) 2021/1139, del Parlament Europeu i del Consell, de 7 de juliol de 2021, pel qual s'establix el Fons Europeu Marítim, de pesca i d'aqüicultura, i pel qual es modifica el Reglament (UE) 2017/1004 (en avant, RFEMPA) en substitució de l'anterior Fons Europeu de Pesca (en avant, FEMP), té com a objectiu dirigir el finançament del pressupost de la Unió durant el marc financer 2021-2027, les ajudes per a la política pesquera comuna (PPC), la política marítima de la Unió (UE) i els compromisos internacionals de la Unió en l'àmbit de la governança dels oceans. Este finançament constituïx un instrument fonamental per a la pesca sostenible i la recuperació i la conservació dels recursos biològics marins, per a la seguretat alimentària mitjançant el subministrament de productes de peix i marisc, per al creixement d'una economia blava sostenible i per a uns mars i oceans sans, protegits, segurs, nets i gestionats de manera sostenible.  
  
D'altra banda, el Reglament (UE) 2021/1060, del Parlament Europeu i del Consell, de 24 de juny de 2021, establix les disposicions comunes, així com les normes financeres que s'apliquen a diversos fons de la Unió, entre els quals hi ha el Fons Europeu Marítim, de Pesca i d'Aqüicultura (en avant, RDC).  
El Programa per a Espanya del Fons Europeu Marítim, de Pesca i d'Aqüicultura 2021-2027 ha sigut aprovat per la Decisió d'execució de la Comissió de data 29 de novembre de 2022.  
Els criteris de selecció per a la concessió d'ajudes del Programa del Fons Europeu Marítim, de Pesca i d'Aqüicultura han sigut aprovats per acord del Comité de Seguiment del Programa FEMPA 2021-2027 el 19 de juliol de 2023.  
El suport en el marc del Fons Europeu Marítim, de Pesca i d'Aqüicultura (FEMPA) ha de contribuir a la consecució dels objectius mediambientals i de mitigació del canvi climàtic i d'adaptació a este de la Unió. S'efectuarà un seguiment d'esta contribució en funció dels coeficients climàtic i mediambiental assignats a cada tipus d'intervenció.  
  
El sector pesquer de la Comunitat ha d'afrontar els grans reptes que li suposa la seua adaptació a la política pesquera comuna i disposa, amb el FEMPA, d'una ferramenta de gran valor per a aconseguir el grau de competitivitat que la societat actual li exigix. Sobre la base de l'experiència adquirida en període anterior FEMP i amb la premissa d'aconseguir un sector pesquer i aqüícola econòmic, socialment i mediambientalment sostenible alhora que se simplifica la gestió de les ajudes, s'han preparat estes bases reguladores, que inclouen novetats importants, com ara la baremació conjunta de totes les activitats de la prioritat 1 o l'eliminació d'algunes mesures que han tingut escassa sol·licitud i passaran a gestionar-se a través de les ajudes al desenvolupament local participatiu.  
En línia amb els objectius polítics de la Unió Europea (UE), s'han inclòs en la baremació d'operacions criteris horitzontals mediambientals i socials, per a complir els articles 11 i 191 del Tractat de funcionament de la Unió Europea (en avant, TFUE) i garantir la igualtat de gènere, així com l'accés a les ajudes a persones amb discapacitat i col·lectius vulnerables. A més, en este període es posarà l'accent en el fet que les operacions subvencionades complisquen la normativa en matèria d'accessibilitat comunitària, nacional i autonòmica aplicable.  
  
Atesa la importància de la pesca costanera artesanal a la Comunitat Valenciana, tant en nombre de vaixells com en llocs de treball, i amb l'objectiu de fomentar la pràctica de la pesca sostenible, amb l'RFEMPA se'ls dispensa un tracte preferent, a través d'un percentatge màxim d'intensitat de l'ajuda del 100 %, excepte per a les operacions relatives a la primera adquisició d'un vaixell pesquer, la substitució o la modernització d'un motor i les operacions que augmenten l'arqueig brut d'un vaixell pesquer a l'efecte de millorar la seguretat, les condicions de treball o l'eficiència energètica.  
Igual que en el període anterior, es continuen incentivant inversions a bord per a millorar la seguretat, les condicions de treball i l'eficiència energètica. Com a novetat, per a determinades inversions d'este tipus, es permetrà un augment de l'arqueig brut amb el compliment de certes condicions.  
Continua el suport a la substitució o la modernització de motors en vaixells de pesca de fins a 24 metres d'eslora. En este període s'elimina l'obligació d'instal·lar motors de potència un 20 % o 30 % inferior a l'existent. Així, es permetrà que el nou motor tinga una potència no superior a l'existent, sempre que, en el cas de vaixells de fins a 24 metres que no siguen de pesca costanera artesanal, emeta com a mínim un 20 % menys de CO que el motor anterior.  
L'RFEMPA donarà suport a operacions que contribuïsquen a incrementar la qualitat, el valor afegit i la seguretat dels productes pesquers, juntament amb d'inversions per al desenvolupament de nous productes i la valorització de productes existents, subproductes i captures accidentals o no desitjades que milloren la sostenibilitat de l'activitat pesquera.  
En este període continuarà el suport a la modernització de ports i llotges, afavorint inversions que incrementen el control i la traçabilitat dels productes desembarcats, que augmenten l'eficiència energètica d'estes instal·lacions, que contribuïsquen a la protecció del medi ambient, que milloren la seguretat i les condicions de treball i contribuïsquen a la gestió intel·ligent i digitalitzada en ports. També es tindran en compte inversions que faciliten el compliment de l'obligació de desembarcament i l'aprofitament total de totes les captures.  
  
L'aqüicultura valenciana té un gran potencial, tant per les nostres condicions orogràfiques i mediambientals com per la capacitat de les empreses assentades en les nostres costes. Mitjançant estes bases reguladores afavorirem el desenvolupament d'una aqüicultura sostenible mediambientalment, eficient en l'ús dels recursos, innovadora, competitiva i basada en el coneixement, potenciant el desenvolupament d'una aqüicultura ecològica, o eficient energèticament.  
Es fomentarà la competitivitat del sector aqüícola mitjançant inversions productives coherents amb la Contribució d'Espanya a les directrius de desenvolupament sostenible de l'aqüicultura marina i continental de la UE (2021-2030) encaminades a millorar i modernitzar els centres aqüícoles, així com a protegir les instal·lacions contra adversitats climàtiques.  
S'impulsarà l'esperit empresarial i s'afavorirà el relleu generacional de l'aqüicultura fomentant la creació de noves empreses sostenibles per aqüicultors que inicien les seues activitats en el sector.  
Es donarà suport a les inversions que contribuïsquen a la neutralitat climàtica mitjançant la reducció de la petjada de carboni, l'increment de l'eficiència energètica i la reconversió a fonts d'energia renovables.  
S'incentivarà una aqüicultura que minimitze l'impacte en el medi sobre el qual es desenvolupe, que millore la utilització i la qualitat de l'aigua, que augmente la qualitat del cabal d'eixida i disminuïsca el consum d'aigua mitjançant els sistemes de recirculació de circuit tancat.  
S'impulsarà la reconversió i la certificació dels sistemes de gestió i auditoria mediambientals i a l'aqüicultura ecològica.  
A fi de millorar la comercialització, es concediran ajudes a campanyes de comunicació i promoció dels productes de la pesca i de l'aqüicultura -especialment aquells amb dificultats per a introduir-se en el mercat-, a l'organització i la participació en fires i congressos, a campanyes d'informació sobre captures no desitjades i a campanyes al consumidor per a informar sobre etiquetatge i traçabilitat.  
Per a fomentar la comercialització també es donarà suport a la realització d'estudis, anàlisis i desenvolupaments tecnològics i informàtics (maquinari i programari, entre altres), per a, entre altres coses, contribuir a la transparència dels mercats i la traçabilitat dels productes, implantar el comerç en línia i millorar la presentació i l'envasament de productes.  
Finalment, es concediran ajudes destinades a inversions en transformació i comercialització dels productes de la pesca i l'aqüicultura que fomenten la qualitat i el valor afegit dels productes; augmenten l'eficiència energètica o reduïsquen l'impacte en el medi ambient; milloren la seguretat, la higiene, la salut i les condicions de treball; afavorisquen l'economia circular mitjançant l'optimització dels processos i l'aprofitament comercial de les captures no desitjades i subproductes, i fomenten la transformació de productes de l'aqüicultura ecològica.  
  
La present orde s'adequa als principis de bona regulació de necessitat, eficàcia, proporcionalitat, seguretat jurídica, transparència, i eficiència segons el que establix l'article 129.1 de la Llei 39/2015, d'1 d'octubre, del procediment administratiu comú de les administracions públiques, i l'article 59 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
En virtut del principi de necessitat i eficàcia, el desenvolupament d'esta orde dona resposta a una raó d'interés general, basada en la necessitat que el sector pesquer i aqüícola s'adapte als nous plantejaments de la política pesquera comuna.  
En virtut del principi de proporcionalitat, esta orde conté la regulació imprescindible per a atendre esta necessitat. En virtut del principi d'eficiència, s'ha plantejat simplificar els procediments i reduir les càrregues administratives a través de la presentació telemàtica de les sol·licituds i possibilitant la participació de les confraries de pescadors.  
  
A fi de garantir el principi de seguretat jurídica, esta orde s'exercirà de manera coherent amb la resta de l'ordenament jurídic, nacional i de la Unió Europea, generant un marc normatiu estable, predictible, integrat, clar i de certesa.  
En aplicació del principi de transparència, el projecte d'orde s'ha sotmés a tots els tràmits i les consultes preceptives a fi de possibilitar que els potencials destinataris tinguen una participació activa en l'elaboració d'esta orde.  
Tal com establix l'article 164 a de la Llei 1/2015, de 6 de febrer, d'hisenda pública, del sector públic instrumental i de subvencions, les ajudes regulades en esta orde estan integrades en el Pla estratègic de subvencions 2024-2026 de la Conselleria d'Agricultura, Ramaderia i Pesca, aprovades mitjançant la Resolució de 5 d'abril de 2024.  
  
La Comunitat Valenciana, tal com establix el seu Estatut d'Autonomia, aprovat mitjançant la Llei orgànica 5/1982, d'1 de juliol, i modificat per la Llei orgànica 1/2006, de 10 d'abril, té atribuïda la competència exclusiva de la Generalitat en les matèries de pesca en aigües interiors, marisqueig, aqüicultura, caça i pesca fluvial i lacustre. Confraries de pescadors, corresponent a la Conselleria d'Agricultura, Ramaderia i Pesca, la gestió de les ajudes comunitàries en esta matèria.  
  
A la vista de la proposta de la Direcció General de Pesca, òrgan directiu que té atribuïdes les funcions relatives a l'execució de la política pesquera comunitària, així com la gestió del Fons Europeu Marítim, de Pesca i d'Aqüicultura, en virtut de tot el que s'ha exposat, vistos els preceptes legals esmentats, la Llei 39/2015, d'1 d'octubre, i altres normes d'aplicació general i pertinent, havent complit els tràmits d'audiència i informació pública del projecte d'orde, i havent complit els tràmits d'informe previ preceptiu de l'Advocacia General de la Generalitat i de la Intervenció Delegada d'acord amb l'article 165.1 de la Llei 1/2015, de 6 de febrer, a l'empara del que disposa este article, en relació amb el Decret 146 /2023, de 5 de setembre, del Consell pel qual s'aprova el Reglament orgànic i funcional de la Conselleria d'Agricultura, Ramaderia i Pesca, fent ús de les facultats que em conferix l'article 28 de la Llei 5/1983, de 30 de desembre, del Consell, i conforme el Consell Jurídic Consultiu de la Comunitat Valenciana,  
  
ORDENE  
  
Capítol I  
Aspectes generals  
  
Article 1. Objectiu i àmbit d'aplicació  
1. La present disposició establix les bases reguladores de les ajudes que preveu el Reglament (UE) 2021/1139, del Parlament Europeu i del Consell, de 7 de juliol de 2021, pel qual s'establix el Fons Europeu Marítim, de Pesca i d'Aqüicultura i pel qual es modifica el Reglament (UE) 2017/1004. (d'ara en avant, RFEMPA).  
2. Se subvencionaran les operacions que es realitzen en l'àmbit territorial de la Comunitat Valenciana en el marc de les següents prioritats (P), objectius específics (OE) i tipus d'activitat.  
A cada tipus d'activitat se li assignen un o diversos tipus d'intervenció segons el grau en el qual contribuïxen a la consecució dels objectius mediambientals i de mitigació del canvi climàtic i d'adaptació a este, d'acord amb els tipus d'intervenció establits en l'annex IV de l'RFEMPA. Per a identificar cada combinació activitat-intervenció, s'ha assignat un codi FEMPA únic de 6 dígits en el qual el primer dígit correspon a la prioritat; el segon, a l'objectiu específic; el tercer i el quart, al tipus d'activitat, i el quint i el sext, al tipus d'intervenció.  
  
  
Prioritat 1: Fomentar la pesca sostenible i la recuperació i la conservació dels recursos biològics aquàtics  
  
Tipus d'activitat Tipus intervenció (annex IV) Codi FEMPA  
1.1.02. Disminució de l'efecte de la pesca 01. Reduir els impactes negatius o contribuir als impactes positius sobre el medi ambient i contribuir al bon estat mediambiental 110201  
1.1.03. Eficiència energètica i mitigació del canvi climàtic sense increment de capacitat 03. Contribuir a la neutralitat climàtica 110303  
1.1.04. Eficiència energètica amb augment de capacitat 03. Contribuir a la neutralitat climàtica 110403  
1.1.05. Millora de les condicions laborals i de seguretat a bord 02. Promoure les condicions per a uns sectors de la pesca, l'aqüicultura i la transformació econòmicament viables, competitius i atractius 110502  
1.1.06. Millora de les condicions laborals i de seguretat a bord amb augment de capacitat 02. Promoure les condicions per a uns sectors de la pesca, l'aqüicultura i la transformació econòmicament viables, competitius i atractius 110602  
1.1.08. Valor afegit, economia circular i seguretat alimentària 02. Promoure les condicions per a uns sectors de la pesca, l'aqüicultura i la transformació econòmicament viables, competitius i atractius 110802  
1.1.12. Ports pesquers, llocs de desembarcament, llotges i ancoratges 02. Promoure les condicions per a uns sectors de la pesca, l'aqüicultura i la transformació econòmicament viables, competitius i atractius 111202  
 03. Contribuir a la neutralitat climàtica 111203  
1.2.01. Motors 03. Contribuir a la neutralitat climàtica 120103  
1.4.01. Control, inspecció i observança 10. Control i execució de la normativa 140110  
  
  
Prioritat 2: Fomentar les activitats sostenibles d'aqüicultura, així com la transformació i la comercialització dels productes de la pesca i l'aqüicultura, i contribuir així a la seguretat alimentària de la Unió  
  
Tipus d'activitat Tipus intervenció (annex IV) Codi FEMPA  
2.1.02. Inversions productives i creació d'empreses en l'aqüicultura 02. Promoure les condicions per a uns sectors de la pesca, l'aqüicultura i la transformació econòmicament viables, competitius i atractius 210202  
2.1.03. Inversions per a la neutralitat climàtica en l'aqüicultura 03. Contribuir a la neutralitat climàtica 210303  
2.1.10. Impuls a la investigació i a la millora del coneixement 01. Reduir els impactes negatius o contribuir als impactes positius sobre el medi ambient i contribuir al bon estat mediambiental 211001  
2.2.02. Millora de la comercialització mitjançant campanyes de promoció dels productes pesquers i aqüícoles 02. Promoure les condicions per a uns sectors de la pesca, l'aqüicultura i la transformació econòmicament viables, competitius i atractius 220202  
2.2.03. Foment de la comercialització en el marc de la qualitat i el valor afegit dels productes, els envasos i les presentacions dels productes pesquers i aqüícoles 02. Promoure les condicions per a uns sectors de la pesca, l'aqüicultura i la transformació econòmicament viables, competitius i atractius 220302  
2.2.04. Inversions en comercialització i transformació 01. Reduir els impactes negatius o contribuir als impactes positius sobre el medi ambient i contribuir al bon estat mediambiental 220401  
 02. Promoure les condicions per a uns sectors de la pesca, l'aqüicultura i la transformació econòmicament viables, competitius i atractius 220402  
 03. Contribuir a la neutralitat climàtica 220403  
  
  
Article 2. Finançament, quantia, procediment de concessió i publicació de les ajudes  
1. Les ajudes que regula la present orde estaran cofinançades en un 70 % pel Fons Europeu Marítim, de Pesca i d'Aqüicultura i, la resta, per la Generalitat, tal com es determina en el programa espanyol del FEMPA, aprovat per la Decisió d'execució de la Comissió de 29 de novembre de 2022.  
2. La intensitat de l'ajuda serà del 50 % del gasto subvencionable total de l'operació amb les excepcions que figuren en l'annex I d'esta orde.  
3. El límit d'ajuda màxim per operació serà inferior a 6.000.000 euros.  
4. Les ajudes es concediran en règim de concurrència competitiva mitjançant convocatòries sempre que hi haja disponibilitat pressupostària. Les convocatòries es publicaran en la Base de dades nacional de subvencions (BDNS), www.pap.hacienda.gob.es/bdnstrans/index, i un extracte d'esta en el Diari Oficial de la Generalitat Valenciana.  
  
5. En les convocatòries es fixarà l'import global màxim de la subvenció i l'aplicació pressupostària dels pressupostos de la Generalitat a la qual s'imputen.  
6. La convocatòria serà de caràcter obert i establirà la realització de diversos procediments de selecció successius, seguint el que establix l'article 59 del Reglament de la Llei general de subvencions, aprovat pel Reial decret 887/2006, de 21 de juliol.  
En la convocatòria es concretarà el nombre de resolucions successives que hauran de recaure i, per a cada una:  
a) L'import màxim a atorgar.  
b) El termini màxim de resolució de cada un dels procediments.  
c) El termini en què, per a cada una, podran presentar-se les sol·licituds.  
Quan a la finalització d'un període s'hagen concedit les subvencions corresponents i no s'haja esgotat l'import màxim a atorgar, es podrà traslladar la quantitat no aplicada al procediment de selecció immediatament posterior.  
7. El gasto previst per a les presents ajudes podrà imputar-se a exercicis posteriors a aquell en el qual recaiga la resolució de concessió, d'acord amb el que preveu l'article 57 del Reglament de la Llei general de subvencions, aprovat pel Reial decret 887/2006, de 21 de juliol.  
  
8. Tant la concessió de l'ajuda com el pagament quedaran supeditats a l'existència de crèdit adequat i suficient en l'aplicació pressupostària corresponent dels pressupostos de la Generalitat.  
  
Article 3. Règim jurídic  
1. Estes ajudes es regixen per les presents bases reguladores, pel que disposen les respectives convocatòries i resolucions de concessió, i per totes les normes vigents que resulten aplicables, entre estes:  
a) Reglament (UE) 2021/1060, del Parlament Europeu i del Consell, de 24 de juny de 2021 (d'ara en avant, RDC), pel qual s'establixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d'Aqüicultura, així com les normes financeres per a estos fons i per al Fons d'Asil, Migració i Integració, el Fons de Seguretat Interior i l'Instrument de Suport Financer a la Gestió de Fronteres i la Política de Visats.  
  
b) Reglament (UE) núm. 2021/1139, del Parlament Europeu i del Consell, de 7 de juliol de 2021, pel qual s'establix el Fons Europeu Marítim, de Pesca i d'Aqüicultura, i pel qual es modifica el Reglament (UE) 2017/1004.  
c) Reglament (UE, EURATOM) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió.  
d) Reglament d'execució (UE) 2022/79, de la Comissió, de 19 de gener de 2022, pel qual s'establixen disposicions aplicables del Reglament (UE) 2021/1139, del Parlament Europeu i del Consell, pel que fa al registre, la transmissió i la presentació de les dades sobre l'execució de cada operació.  
e) Reglament delegat (UE) 2022/2181, de la Comissió, de 29 de juny de 2022, pel qual es completa el Reglament (UE) 2021/1139, del Parlament Europeu i del Consell, relatiu al Fons Europeu Marítim, de Pesca i d'Aqüicultura, pel que fa a les dates d'inici i els períodes de temps en relació amb la inadmissibilitat de les sol·licituds d'ajuda.  
  
f) Programa del Fons Europeu Marítim, de Pesca i d'Aqüicultura per a Espanya 2021-2027, aprovat per la Decisió d'execució de la Comissió de 29 de novembre de 2022.  
g) Criteris de selecció per a la concessió d'ajudes del Programa del Fons Europeu Marítim, de Pesca i d'Aqüicultura aprovats per acord del Comité de Seguiment del Programa FEMPA 2021-2027 el 19 de juliol de 2023, i les seues possibles modificacions futures.  
  
Article 4. Definicions  
Amb la finalitat de facilitar la comprensió d'esta orde, a continuació es definixen els termes utilitzats per la normativa europea de referència.  
  
1. Accessibilitat universal: és la condició que han de complir els entorns, els processos, els béns, els productes i els servicis, així com els objectes, els instruments, les ferramentes i els dispositius per a ser comprensibles, utilitzables i practicables per totes les persones en condicions de seguretat i comoditat i de la manera més autònoma i natural possible. En l'accessibilitat universal està inclosa l'accessibilitat cognitiva per a permetre la comprensió fàcil, la comunicació i la interacció a totes les persones. L'accessibilitat cognitiva es desplega i es fa efectiva a través de la lectura fàcil, sistemes alternatius i augmentatius de comunicació, pictogrames i altres mitjans humans i tecnològics disponibles per a este fi. Pressuposa l'estratègia de «disseny universal o disseny per a totes les persones», i s'entén sense perjuí dels ajustos raonables que hagen d'adoptar-se.  
2. Activitat pesquera: buscar peix, esperllongar, calar, remolcar o halar un art de pesca, pujar captures a bord, transbordar, portar a bord, transformar a bord, traslladar, engabiar, engreixar i desembarcar peix i productes de la pesca.  
3. Any civil: el comprés entre l'1 de gener i el 31 de desembre.  
4. Beneficiari: un organisme públic o privat, una entitat amb personalitat jurídica o sense, o una persona física, responsable d'iniciar operacions, o d'iniciar-les i executar-les.  
5. Vaixell actiu: tindran la consideració de vaixell actiu els que estiguen en situació d'alta, provisional o definitiva, en el Registre general de la flota pesquera.  
6. Contracte subjacent: els contractes derivats d'una subvenció atorgada a un poder adjudicador que contracta un tercer totalment o parcialment, l'execució de l'objecte de la subvenció.  
7. Empresa: tota entitat, independentment de la seua forma jurídica, que exercisca una activitat econòmica. S'entén per activitat econòmica «la venda de productes o servicis a un preu donat o en un mercat directe o determinat».  
8. Nova empresa: es considera nova empresa la que tinga menys de 3 anys d'activitat, d'acord amb el que establix la Guia de la Comissió Europea, Guidance document on monitoring and evaluation - European Regional Development Fund and Cohesion Fund - March 2014, en la qual, a més, es preveu que una empresa no tindrà la consideració de «nova» si únicament canvia de forma jurídica.  
  
9. Operació: un projecte, contracte, acció o grup de projectes seleccionat en el marc del programa. Una operació podrà estar constituïda per una o diverses partides de gasto que componen un pressupost i estan definides en una factura proforma.  
10. Operació innovadora: aquella que contribuïsca a un ús i una gestió sostenible dels recursos pesquers i marítims qualificada com a tal per un informe emés per una entitat de certificació acreditada per l'Entitat Nacional d'Acreditació (ENAC) o una entitat equivalent d'un altre estat membre de la Unió, i, a més, que complisca la resta dels requisits establits en l'apartat 11, denominat «Innovació i desenvolupament experimental», del document de Criteris de selecció per a la concessió d'ajudes del Programa del Fons Europeu Marítim, de Pesca i d'Aqüicultura aprovats per l'acord del Comité de Seguiment del Programa FEMPA 2021-2027 el 19 de juliol de 2023.  
11. Operador del sector: és la persona física o jurídica que explota o posseïx una empresa dedicada a una activitat vinculada a qualsevol de les fases de les cadenes de producció, transformació, comercialització, distribució i venda al detall de productes de la pesca i de l'aqüicultura.  
  
12. Pesca costanera artesanal. Són les activitats pesqueres practicades per:  
a) Vaixells de pesca marítima o de pesca interior, d'eslora total inferior a 12 metres que no utilitzen els arts de pesca d'arrossegament esmentats en l'article 2, punt 1, del Reglament (CE) núm. 1967/2006, del Consell, o  
b) pescadors a peu, incloent-hi els mariscadors.  
13. Poder adjudicador: es consideraran poders adjudicadors, a l'efecte de l'article 3.3 de la Llei 9/2017, de contractes del sector públic, les entitats següents:  
a) Les administracions públiques, incloent-hi els organismes autònoms i les universitats públiques.  
b) Les fundacions públiques.  
c) Les mútues col·laboradores amb la Seguretat Social.  
d) Totes les altres entitats amb personalitat jurídica pròpia diferents de les expressades en les lletres anteriors que s'hagen creat específicament per a satisfer necessitats d'interés general que no tinguen caràcter industrial o mercantil, sempre que un o diversos subjectes que hagen de considerar-se poder adjudicador d'acord amb els criteris d'este apartat 3, bé financen majoritàriament la seua activitat, bé controlen la seua gestió, o bé nomenen més de la mitat dels membres del seu òrgan d'administració, direcció o vigilància.  
e) Les associacions constituïdes per les entitats esmentades en les lletres anteriors.  
14. Pime: tindran la consideració de pime les empreses que complisquen les condicions que preveu l'article 2 de la Recomanació de la Comissió de 6 de maig de 2003 (Recomanació 2003/361/CE):  
a) La categoria de microempreses, petites i mitjanes empreses (pime) està constituïda per les empreses que ocupen menys de 250 persones i amb un volum de negocis anual que no excedix 50 milions d'euros o bé amb un balanç general anual que excedix 43 milions d'euros.  
  
b) En la categoria de les pimes, es definix una petita empresa com una empresa que ocupa menys de 50 persones i amb un volum de negocis anual o un balanç general anual que supera els 10 milions d'euros.  
  
c) En la categoria de les pimes, es definix una microempresa com una empresa que ocupa menys de 10 persones i amb un volum de negocis anual o un balanç general anual que no supera els 2 milions d'euros.  
  
  
Article 5. Persones beneficiàries  
1. Amb caràcter general podran ser beneficiaris de les ajudes les persones físiques, jurídiques, i les entitats sense personalitat jurídica que efectuen les accions que preveu esta orde en l'àmbit territorial de la Comunitat Valenciana. En el cas d'armadors i propietaris de vaixells, hauran de tindre el port base a la Comunitat Valenciana.  
Quan es tracte d'entitats sense personalitat jurídica, haurà de fer-se constar expressament en la sol·licitud la quota de participació de cada un dels membres que la componen, que tindran igualment condició de beneficiaris. Llevat que es dispose una altra cosa en la sol·licitud, es considerarà que cada membre assumirà els compromisos d'execució i rebrà un percentatge de la subvenció equivalent a la quota de participació en l'entitat. En qualsevol cas, haurà de nomenar-se un representant o un apoderat únic de l'entitat, amb poders suficients per a complir les obligacions que, com a beneficiari, corresponen a l'entitat. No podrà dissoldre's l'entitat fins que haja transcorregut el termini de prescripció que preveuen els articles 39 i 65 de la Llei 38/2003, de 17 de novembre, general de subvencions.  
Així mateix, s'hauran de complir els requisits específics que arrepleguen les fitxes de cada tipus d'activitat que s'adjunten en l'annex II d'esta orde.  
2. El beneficiari haurà de:  
a) Disposar de capacitat financera i fonts de finançament estables i suficients per a mantindre la seua activitat durant tot el període subvencionat, així com per a participar en el seu finançament. Esta condició s'acreditarà mitjançant una declaració responsable i es verificarà a través de les dades econòmiques dels tres últims exercicis reflectits en els comptes anuals aprovats i depositats en el Registre Mercantil o en el registre oficial en què haja d'estar inscrit. Tal com arreplega l'apartat 5 de l'article 198 del Reglament (UE, EURATOM) núm. 2018/1046, la verificació de la capacitat financera no s'aplicarà als casos següents:  
  
i) Les persones físiques beneficiàries d'ajudes per a educació.  
ii) Les persones físiques més necessitades, com ara desocupats i refugiats, i que reben ajuda directa.  
iii) Els organismes públics, incloent-hi organitzacions dels estats membres.  
iv) Les organitzacions internacionals.  
v) Les persones o les entitats que sol·liciten bonificacions de tipus d'interés i subvencions de comissions de garanties quan l'objectiu d'estes bonificacions i subvencions siga reforçar la capacitat financera d'un beneficiari o generar una renda.  
  
b) Disposar de les competències i les qualificacions professionals requerides per a dur a terme l'acció o el programa de treball proposats.  
  
3. No podran ser beneficiaris de les ajudes:  
a) Les persones o les entitats en les quals concórrega qualsevol dels supòsits de l'article 13.2 i 3 de la Llei 38/2003, de 17 de novembre. Esta condició s'acreditarà mitjançant una declaració responsable i es verificarà a través de les consultes de l'òrgan gestor (mitjançant autorització prèvia) o documentació aportada pel sol·licitant i que es detallarà en la convocatòria.  
b) Per a subvencions d'import superior a 30.000 euros, quan els sol·licitants siguen persones físiques i jurídiques, diferents de les entitats de dret públic, amb ànim de lucre subjectes a la Llei 3/2004, de 29 de desembre, per la qual s'establixen mesures de lluita contra la morositat en les operacions comercials, no podran obtindre la condició de beneficiari quan incomplisquen els terminis de pagament que preveu la llei esmentada. Esta condició s'acreditarà mitjançant una declaració responsable en cas d'empreses que, d'acord amb la normativa comptable, no tinguen l'obligació de presentar comptes o presenten comptes de pèrdues i guanys abreujats. En cas contrari, s'acreditarà mitjançant un certificat o un informe de procediments acordats elaborat per auditor un inscrit en el ROAC.  
c) Qui estiga subjecte a una orde de recuperació d'ajudes a conseqüència d'una decisió prèvia de la Comissió Europea que les declare il·legals i incompatibles amb el mercat comú.  
d) Qui incomplisca la norma sobre integració de persones amb discapacitat o, si és el cas, l'exempció, d'acord amb el que disposa el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat. Esta condició s'acreditarà mitjançant una declaració responsable.  
e) Per a operacions de transformació de productes de la pesca i l'aqüicultura emmarcades en l'article 28 de l'RFEMPA, els beneficiaris no podran ser empreses diferents de pimes. Esta condició s'acreditarà mitjançant una declaració sobre la grandària de l'empresa juntament amb la documentació que ho justifique, que es detallarà en la convocatòria.  
4. A més, seran inadmissibles durant un període de temps establit de conformitat amb els annexos I, II, III i IV del Reglament delegat (UE) 2022/2181, i l'apartat 4 dels criteris de selecció, les sol·licituds d'ajudes presentades per operadors respecte dels quals l'autoritat competent haja comprovat que:  
a) Han comés infraccions greus conformement a l'article 42 del Reglament (CE) 1005/2008, del Consell, o a l'article 90 del Reglament (CE) 1224/2009, o conformement a altres actes legislatius adoptats pel Parlament Europeu i pel Consell en el marc de la política pesquera comuna (en avant, PPC).  
b) Han estat involucrats en l'explotació, la gestió o la propietat d'algun vaixell pesquer inclòs en la llista de vaixells INDNR de la Unió segons disposa l'article 40, apartat 3, del Reglament (CE) 1005/2008, o d'algun vaixell amb pavelló de països considerats tercers països no cooperants segons establix l'article 33 d'este reglament.  
  
c) Han comés algun dels delictes mediambientals que establixen els articles 3 i 4 de la Directiva 2008/99/CE, del Parlament Europeu i del Consell, en cas que la sol·licitud d'ajudes es referisca a les activitats de l'aqüicultura.  
El període d'inadmissibilitat s'iniciarà en la data en què la resolució sancionadora per la qual es determina la comissió de la infracció adquirix fermesa.  
5. Tampoc seran admissibles, durant el mateix període establit en el punt anterior, les sol·licituds presentades per un operador respecte del qual l'autoritat competent corresponent haja determinat, per mitjà d'una resolució definitiva, que ha comés frau, tal com es definix en l'article 3 de la Directiva (UE) 2017/1371, en el context de l'FEMP o del FEMPA.  
  
6. A l'efecte d'acreditar els requisits dels punts 4 i 5, es presentarà una declaració responsable i un certificat d'antecedents penals.  
  
Article 6. Obligacions de les persones beneficiàries de les ajudes  
1. Les persones beneficiàries de les ajudes hauran de complir les obligacions específiques que, per a cada tipus d'ajuda, exigisca la present orde, l'RDC i l'RFEMPA. Igualment, quedaran, en tot cas, subjectes a les obligacions que imposa l'article 14 de la Llei 38/2003, de 17 de novembre.  
2. En particular, hauran de complir el següent:  
a) Realitzar les inversions per a les quals sol·licita l'ajuda i exercir l'activitat que fonamenta la concessió de la subvenció en la forma i els terminis establits.  
b) Justificar la subvenció concedida en els termes previstos en la normativa reguladora de les ajudes, així com el compliment dels requisits i les condicions, la realització de l'activitat i el compliment de la finalitat que determinen la concessió o el gaudi de la subvenció.  
c) Assumir les responsabilitats que puguen derivar-se de la realització de l'activitat.  
d) Sotmetre's a les actuacions de comprovació i seguiment a efectuar per l'òrgan instructor, així com a qualsevol altra actuació de comprovació o control financer que hagen d'efectuar els òrgans de control competents, tant autonòmics com nacionals o comunitaris.  
  
e) Comunicar a la conselleria competent en pesca marítima l'obtenció de subvencions per a la mateixa finalitat procedents de qualsevol administració o ens públic o privat, nacional o internacional. Esta comunicació haurà de fer-se tan prompte com es conega i, en tot cas, abans de justificar l'aplicació donada als fons percebuts.  
  
f) No estar incurs en cap de les situacions d'inadmissibilitat que preveu l'article 5.4 de la present orde durant el període comprés entre la presentació de la sol·licitud d'ajudes i els cinc anys següents a la realització del pagament final, entenent com a tal la data d'eixida de l'ajuda dels comptes públics.  
g) Comunicar a l'òrgan concedent i, si és el cas, sol·licitar i obtindre autorització prèvia, qualsevol modificació de les circumstàncies tant objectives com subjectives que afecten algun dels requisits o les condicions de l'ajuda. Per a modificar els aspectes relacionats amb l'execució de l'operació, se seguirà el que indica l'article 20 d'esta orde.  
  
h) Mantindre les inversions en els terminis i les condicions que establix l'article 25 d'esta orde.  
i) En el cas de suports a vaixells de pesca, este vaixell no podrà transferir-se fora de la Unió ni reabanderar-se amb pavelló de fora de la Unió durant, almenys, cinc anys des del pagament final de l'operació ajudada.  
j) Adoptar les mesures necessàries per a donar la publicitat adequada al caràcter públic del finançament de l'actuació objecte de subvenció, en els termes que preveu l'article 12 d'esta orde.  
k) Mantindre bé un sistema de comptabilitat específic per a les transaccions relacionades amb l'operació subvencionada o, si és el cas, assignar un codi comptable adequat per a estes.  
l) Disposar i conservar els llibres comptables, els registres diligenciats i altres documents degudament auditats en els termes exigits en la legislació mercantil i sectorial aplicable a l'entitat beneficiària en cada cas, així com tots els estats comptables i els registres específics que exigisca la normativa reguladora de les ajudes, mentres puguen ser objecte de comprovació i control, a fi de garantir l'exercici adequat d'estes facultats.  
m) Conservar en el nivell adequat tots els documents justificatius relacionats amb una operació subvencionada durant un termini de cinc anys a partir del 31 de desembre de l'any en què s'efectue l'últim pagament al beneficiari. Este termini s'interromprà si s'inicia un procediment judicial o a petició de la Comissió Europea.  
n) Estar en possessió de les corresponents concessions i llicències que exigisca l'operació d'acord amb el dret aplicable i aportar-les a l'òrgan gestor en el moment de la sol·licitud de pagament.  
o) Aportar i actualitzar la informació sol·licitada per l'òrgan gestor relativa al projecte establida en l'article 42 i annex XVII de l'RDC, així com la referida en l'article 24 de la present orde.  
  
Article 7. Elegibilitat de les operacions  
1. Només es finançaran actuacions que contribuïsquen a les prioritats que assenyala l'article 1 d'esta orde.  
2. Totes les operacions seleccionades hauran de complir la normativa comunitària, nacional i regional aplicable en matèria d'accessibilitat. En els criteris de selecció es pot consultar una relació no exhaustiva de normativa en la matèria susceptible d'aplicar en funció del tipus d'operació.  
3. Totes les operacions seleccionades hauran de complir els requisits en matèria ambiental que establix l'apartat 3.7.4.4 dels criteris de selecció del programa FEMPA 2021-2027.  
4. Seran subvencionables els costos dels informes per a certificar la capacitat financera i operativa del beneficiari, així com els costos dels informes per a certificar que una inversió a bord no augmenta la capacitat de pesca o de detectar peix, o qualsevol informe tècnic o econòmic necessari per a complir els requisits d'esta orde.  
5. Seran subvencionables els costos en què haja incorregut efectivament la persona beneficiària i abonats en el transcurs de l'execució de les operacions. Perquè el gasto siga elegible, haurà d'ajustar-se als criteris següents:  
a) Que s'haja efectuat al llarg de la duració de l'acció o del programa de treball, amb excepció dels costos relatius a informes finals i certificats d'auditoria.  
b) Que s'haja consignat en el pressupost estimat total de l'acció o del programa de treball.  
c) Que siga necessari per a l'execució de l'acció o del programa de treball objecte de la subvenció.  
d) Que siga identificable i verificable, que conste en la comptabilitat del beneficiari i s'haja determinat d'acord amb les normes comptables aplicables del país en el qual el beneficiari estiga establit i de conformitat amb les pràctiques comptables habituals del beneficiari en matèria de gastos.  
e) Que complisca el que dispose la legislació fiscal i social aplicable.  
f) Que siga raonable i justificat, i complisca el principi de bona gestió financera, especialment referent a l'economia i l'eficiència.  
  
g) Que constituïsca l'objecte de l'ajuda, d'acord amb el que disposa l'RFEMPA i els tipus d'activitat i amb la intensitat d'ajuda prevista en este.  
  
Article 8. Operacions o gastos no subvencionables  
1. Les operacions no seran subvencionables si han conclòs materialment o s'han executat íntegrament abans que es presente la sol·licitud d'ajuda, amb independència que s'hagen efectuat tots els pagaments relacionats. Tampoc seran elegibles les accions realitzades o abonades fora del període comprés entre l'1 de gener de 2021 i el 31 de desembre de 2029, data de finalització del programa.  
La comprovació d'estes circumstàncies es realitzarà:  
a) En operacions iniciades, però no finalitzades abans de la presentació de la sol·licitud d'ajuda, es comprovarà mitjançant una acta de no inici funcionarial o notarial que acredite que l'operació s'ha iniciat amb posterioritat a l'1 de gener de 2021 i mitjançant una acta funcionarial o notarial que acredite que l'operació no està finalitzada en el moment de presentació de la sol·licitud d'ajuda.  
b) En operacions que s'inicien després de la presentació de sol·licitud d'ajuda, en una mateixa acta notarial o funcionarial es comprovarà el no inici i la no finalització de l'operació.  
2. Els costos següents no seran subvencionables amb una contribució dels fons:  
a) Els interessos de deute.  
b) L'adquisició de terrenys per un cost superior al 10 % del total del gasto subvencionable de l'operació de què es tracte; en el cas de zones abandonades i d'aquelles amb un passat industrial que comprenguen edificis, este límit augmentarà fins al 15 %. Este apartat no s'aplicarà a les operacions relatives a la conservació del medi ambient;  
  
c) L'Impost sobre el Valor Afegit (IVA), excepte:  
i) per a les operacions amb un cost total inferior a 5.000.000 d'euros (incloent-hi l'IVA), i  
ii) per a les operacions amb un cost total d'almenys 5.000.000 euros (incloent-hi l'IVA) quan este no siga recuperable conformement a la legislació nacional sobre l'IVA.  
d) El gasto de suport a la reubicació d'operacions.  
e) Les operacions que augmenten la capacitat pesquera d'un vaixell de pesca, excepte l'augment de l'arqueig brut amb la finalitat de millorar la seguretat, les condicions de treball o l'eficiència energètica amb les condicions de l'article 19 de l'RFEMPA.  
f) L'adquisició d'equips que augmenten la capacitat d'un vaixell de pesca per a detectar peix.  
g) La construcció i l'adquisició de vaixells de pesca o la importació de vaixells de pesca, excepte si hi ha una disposició en contra de l'article 17 de l'RFEMPA, denominat «Primera adquisició d'un vaixell de pesca».  
h) La transferència de vaixells de pesca a tercers països o el seu reabanderament amb pavelló de tercers països, fins i tot a través de la creació d'empreses conjuntes amb socis de tercers països.  
i) La pesca exploratòria.  
j) La transferència de la propietat d'una empresa.  
k) La repoblació directa, llevat que estiga prevista expressament com a mesura de reintroducció o altres mesures de conservació en un acte jurídic de la Unió o en cas de repoblació experimental.  
l) La construcció de nous ports o llotges, amb l'excepció dels nous llocs de desembarcament.  
m) Les inversions a bord de vaixells pesquers necessàries per a complir els requisits del dret de la Unió en vigor en el moment de la presentació de la sol·licitud d'ajudes, incloent-hi els requisits derivats de les obligacions assumides per la Unió en el context de les organitzacions regionals d'ordenació pesquera, excepte si hi ha una disposició en contra de l'article 22 de l'RFEMPA relatiu al règim de control i observança de la pesca de la Unió.  
n) Les inversions a bord de vaixells pesquers que hagen dut a terme activitats pesqueres en el mar durant menys de 60 dies en els dos anys civils anteriors a l'any de presentació de la sol·licitud de suport.  
  
o) La substitució o la modernització d'un motor principal o auxiliar en un vaixell de pesca, sense complir els requisits específics de l'activitat 1.2.1 d'esta orde.  
p) Quan el beneficiari de la subvenció siga una empresa, els gastos en què haja incorregut si s'han abonat fora dels terminis de pagament previstos en la normativa sectorial que li siga aplicable o, en defecte d'això, en els que establix la Llei 3/2004, de 29 de desembre, per la qual s'establixen mesures de lluita contra la morositat en les operacions comercials.  
q) Les compres de materials i equips usats.  
r) El cost d'elements de transport que no estiguen directament relacionats amb l'operació.  
s) En termes generals, els gastos originats per una mera reposició d'anteriors, llevat que la nova adquisició corresponga a inversions diferents de les anteriors, bé per la tecnologia utilitzada o pel seu rendiment. Tampoc seran subvencionables els gastos originats per obres que suposen el reemplaçament d'elements deteriorats, obres de manteniment i reparació, com ara substitució de taules, reclavament del buc o la pintada, calafatament dels vaixells, tot això sense perjuí dels gastos que es consideren subvencionables que arreplega la fitxa de tipus d'activitat.  
  
t) Els gastos de constitució i primer establiment d'una societat no seran subvencionables, a excepció dels gastos que es consideren subvencionables arreplegats en la fitxa de tipus d'activitat.  
u) Obres no vinculades amb el projecte d'inversió com ara habitatges, menjadors, obres d'embelliment, equips d'esbarjo i similars.  
  
v) La urbanització que no estiga relacionada amb l'activitat del projecte que es pretén finançar.  
w) La compra d'edificis o locals si s'han subvencionat en els últims 10 anys.  
x) Gastos de funcionament que corresponguen al desenvolupament normal de l'activitat del beneficiari.  
y) Les inversions en vaixells que no tinguen port base a la Comunitat Valenciana.  
z) La mà d'obra pròpia, ni els materials de la mateixa procedència.  
aa) Els gastos de lloguer d'equips i les inversions finançades mitjançant arrendament financer (lísing). Així mateix, no seran subvencionables les adquisicions de béns en el marc d'un sistema de venda i arrendament retroactiu.  
ab) Els costos de llicències, taxes, impostos o tributs a excepció del que disposa l'apartat c.  
ac) Els costos dels projectes tècnics les accions dels quals no es duguen a terme.  
  
Article 9. Compatibilitat de les ajudes  
1. L'import de l'ajuda concedida no podrà ser en cap cas d'una quantia que, aïlladament o en concurrència amb subvencions, ajudes, ingressos o recursos per a la mateixa finalitat, supere el cost de l'activitat subvencionada.  
L'ajuda a capital circulant atorgada fonamentalment mitjançant instruments financers nacionals no es referix a un gasto específic i, per tant, és acumulable amb qualsevol altra ajuda FEMPA de caràcter específic i concreta.  
2. Una operació podrà rebre ajuda d'un o més fons o d'un o més programes i d'altres instruments de la Unió. En estos casos, el gasto declarat en una sol·licitud de pagament per a un dels fons no haurà de declarar-se amb cap dels fins següents:  
a) Per a aconseguir ajuda d'un altre fons o instrument de la Unió;  
b) per a aconseguir ajuda del mateix fons en el marc d'un altre programa.  
L'import del gasto que ha de consignar-se en una sol·licitud de pagament d'un fons es podrà calcular per a cada fons i per al programa o programes de què es tracte a prorrata, de conformitat amb el document en el qual s'establisquen les condicions de l'ajuda.  
En cap cas una ajuda pública que haja format part d'una sol·licitud de reembossament de qualsevol fons comunitari es podrà presentar de nou en el marc del FEMPA ni al revés.  
  
Article 10. Requisits de notificació, comunicació o exempció  
Tal com disposa l'article 10.2 de l'RFEMPA, els articles 107, 108 i 109 del TFUE no seran aplicables als pagaments efectuats pels estats membres en virtut del present reglament dins de l'àmbit d'aplicació de l'article 42 del TFUE.  
  
Article 11. Protecció de dades de caràcter personal  
1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
3. En el disseny de la sol·licitud, dels formularis, de l'aportació documental i altres actes administratius, s'han de tindre en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb els fins per als quals es tracten.  
4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades per a aconseguir així la integritat i la confidencialitat de les dades.  
  
Article 12. Publicitat, transparència, subministrament d'informació i dades obertes  
1. L'acceptació per part de les entitats beneficiàries del finançament de les ajudes que regula la present orde implica l'acceptació de la seua inclusió en la llista d'operacions que serà publicada per l'autoritat de gestió de conformitat amb l'article 49.3 de l'RDC.  
2. Els beneficiaris del FEMPA assumiran les obligacions de conformitat amb l'article 50 de l'RDC que es resumixen a continuació. L'incompliment d'estes obligacions podrà suposar una cancel·lació de l'ajuda fins d'un 3 % de l'ajuda corresponent al FEMPA:  
a) En el lloc web oficial del beneficiari, quan este lloc web existisca, i en els seus comptes en els mitjans socials, faran una descripció breu de l'operació, de manera proporcionada en relació amb el nivell de l'ajuda, amb els seus objectius i resultats, i destacaran l'ajuda financera de la Unió.  
b) Proporcionaran una declaració que destaque l'ajuda de la Unió de manera visible en documents i materials de comunicació relacionats amb l'execució de l'operació, destinats al públic o als participants.  
  
c) Per a les operacions amb un cost total superior a 100.000 euros, s'exhibiran plaques o tanques publicitàries resistents en un lloc ben visible per al públic, en les quals figure l'emblema de la Unió, de conformitat amb les característiques tècniques que figuren en l'annex IX de l'RDC, tan prompte com comence l'execució física d'operacions que impliquen inversions físiques o s'instal·len els equips que s'hagen adquirit.  
d) Per a les operacions que no s'incloguen en la lletra c, exhibiran en un lloc ben visible per al públic almenys un cartell de grandària mínima A3 o una pantalla electrònica equivalent amb informació sobre l'operació en què es destaque l'ajuda dels fons.  
e) Per a les operacions d'importància estratègica i les operacions amb un cost total superior a 53.051.187 euros, organitzaran una activitat o un acte de comunicació, segons convinga, i faran participar la Comissió i l'autoritat de gestió responsable en el moment oportú.  
  
3. A més, les persones beneficiàries de la subvenció hauran de complir les obligacions de transparència que preveuen la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, i l'article 18 de la Llei 38/2003, de 17 de novembre.  
a) En particular, les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:  
i) Perceben durant el període d'un any ajudes o subvencions públiques en una quantia superior a 100.000 euros.  
ii) Perceben durant el període d'un any natural ajudes o subvencions de les entitats públiques de la Comunitat Valenciana que arreplega l'article 3 de la Llei 1/2022, de 13 d'abril, en una quantia superior a 50.000 euros.  
iii) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.  
En concret, hauran de publicar en els termes previstos en els principis generals de l'article 5 de la Llei 19/2013, de 9 de desembre, la informació institucional i organitzativa de l'article 6 i l'econòmica i pressupostària de l'article 8 d'esta. La publicació es farà per mitjà de la pàgina web de l'entitat, o bé mitjançant la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Esta informació s'haurà de publicar a partir de l'any següent a aquell en què s'hagen superat els llindars establits i haurà de mantindre's publicada durant, almenys, quatre anys naturals.  
b) Sense perjuí de les obligacions que preveuen els apartats anteriors, totes les entitats beneficiàries de subvenció han de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l'activitat subvencionada.  
c) Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l'article 5 de la Llei 1/2022, de 13 d'abril.  
  
d) Els nous conjunts de dades que es generen per la formalització i el desplegament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
  
Capítol II  
Procediment de concessió  
  
Article 13. Òrgans competents  
1. La instrucció del procediment correspondrà a la secció de pesca marítima de la direcció territorial en l'àmbit de la qual es realitze l'acció, que podrà realitzar d'ofici totes les actuacions que considere necessàries amb vista a la determinació, el coneixement i la comprovació de les dades en virtut de les quals haja de formular l'informe de compliment de requisits.  
2. L'ordenació de les sol·licituds elegibles en funció de la puntuació dels criteris específics la realitzarà la comissió de valoració, que elevarà al director general competent en matèria de pesca marítima i aqüicultura les propostes de concessió de les ajudes en funció del crèdit disponible.  
  
3. Es delega en el director general competent en matèria de pesca marítima i aqüicultura la resolució i concessió de les ajudes.  
4. La secció de pesca marítima de la direcció territorial en l'àmbit de la qual es realitze l'acció, després de realitzar les comprovacions relatives a la sol·licitud de pagament, elevarà una proposta de pagament de l'ajuda o de denegació.  
5. Es delega en el director general competent en matèria de pesca marítima i aqüicultura la resolució sobre el pagament de l'ajuda.  
6. D'acord amb el que disposa l'article 61 del Reglament (UE, EURATOM) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió (el denominat Reglament financer), els òrgans que intervenen en el procediment per a la concessió i el pagament hauran d'adoptar les mesures oportunes per a evitar conflictes d'interessos en les funcions que estiguen sota la seua responsabilitat, així com adoptar les mesures oportunes per a fer front a les situacions que es puguen percebre objectivament com a conflictes d'interessos.  
  
Article 14. Forma i termini de presentació de sol·licituds  
En virtut de l'article 14.3 de la Llei 39/2015, d'1 d'octubre, les persones interessades que reunisquen els requisits per a ser beneficiàries que preveu l'article 5 d'esta orde presentaran les sol·licituds telemàticament a través del model normalitzat que es publicarà en la seu electrònica de la Generalitat en el termini i la forma que determine la convocatòria corresponent.  
En el cas de les persones físiques que siguen armadors i pescadors, la presentació de la sol·licitud la podran efectuar a través de les confraries de pescadors sempre que compten amb l'acreditació corresponent de la representació. La representació es podrà acreditar a través de la documentació acreditativa de representació o, en cas d'estar registrat en el Registre de representants de l'Agència de Tecnologia i Certificació Electrònica de la Comunitat Valenciana (ACCV), mitjançant la no oposició a la consulta en este registre per l'òrgan gestor.  
  
La resta de les persones físiques que manquen d'accés i disponibilitat de mitjans electrònics podran dirigir-se a la direcció territorial corresponent per a realitzar el tràmit telemàtic.  
  
Article 15. Instrucció del procediment  
1. El procediment de concessió s'iniciarà d'ofici mitjançant una convocatòria publicada en el Diari Oficial de la Generalitat Valenciana i en la Base de dades nacional de subvencions, d'acord amb el procediment establit en l'article 20.8 de la Llei 38/2003, de 17 de novembre, i es fixarà l'import màxim destinat a la subvenció a atorgar en cada un dels procediments de selecció successius, així com el crèdit pressupostari al qual se li imputa.  
2. La secció de pesca marítima de la direcció territorial corresponent comprovarà que és correcta la documentació presentada i que el sol·licitant complix els requisits establits en les presents bases reguladores per a la concessió de l'ajuda econòmica que li puga correspondre.  
  
3. Quan les subvencions financen obres o instal·lacions que exigisquen un projecte tècnic, este haurà de sotmetre's a un informe de l'Oficina de Supervisió de Projectes.  
4. En el cas que la sol·licitud no reunisca els requisits exigits o no s'adjunten els documents preceptius, es requerirà a l'interessat que, en un termini de 10 dies, esmene la falta o adjunte els documents, amb la indicació que, si no ho fa, es considerarà que desistix de la petició, amb una resolució prèvia que haurà de dictar-se en els termes que preveu l'article 68, apartat 1, de la Llei 39/2015, d'1 d'octubre, del procediment administratiu comú de les administracions públiques. Esta resolució la dictarà el director general amb competència en matèria de pesca marítima, tal com establix l'article 18 d'esta orde, sense necessitat de valoració per part de la comissió de valoració.  
  
5. En el cas que no s'accepte la sol·licitud de l'interessat o hi haja incompliment d'algun requisit o el projecte siga exclòs per no complir algun criteri de selecció general descrit en l'article 16 d'esta orde, la secció de pesca marítima de la direcció territorial corresponent, abans d'elaborar l'informe de compliment de requisits, donarà tràmit d'audiència a l'interessat, i concedirà un termini de 10 dies perquè al·legue el que considere convenient, d'acord amb el que establix l'article 82 de la Llei 39/2015, d'1 d'octubre.  
6. Transcorreguts els terminis establits en este article sense que l'interessat haja presentat la documentació corresponent, s'emetrà una resolució en la qual es declare que han perdut el dret al tràmit corresponent, en els termes que establix l'article 73.3 de la Llei 39/2015, d'1 d'octubre.   
7. Es podrà prescindir del tràmit d'audiència quan no figuren en el procediment ni es tinguen en compte en la resolució altres fets ni altres al·legacions i proves que les adduïdes per l'interessat.  
8. Els expedients que complisquen els requisits establits s'avaluaran d'acord amb els criteris de selecció de l'article 16 d'esta orde.  
  
9. Per a cada un dels expedients, les seccions de pesca marítima de cada direcció territorial elaboraran un informe de compliment de requisits. En este informe manifestarà que la documentació presentada és correcta, que el sol·licitant complix els requisits per a ser beneficiari i que l'operació és elegible d'acord amb el que establix l'article 7 d'esta orde. A més, s'inclourà el resultat obtingut en els criteris de selecció i una proposta d'import màxim d'ajuda.  
10. La secció de pesca marítima de cada direcció territorial remetrà l'expedient complet juntament amb l'informe de compliment de requisits corresponent a la direcció general competent en matèria de pesca marítima i aqüicultura.  
  
Article 16. Criteris de selecció  
Les seccions de pesca marítima de les direccions territorials puntuaran les sol·licituds que arriben a esta fase en funció dels criteris que s'especifiquen a continuació:  
  
A. Criteris de selecció generals (màxim: 10 punts)  
Tenen per objectiu assegurar que les operacions van dirigides assolir els objectius del programa, per la qual cosa una puntuació de zero en algun d'estos determinarà que l'expediente siga NO APTE i quede exclòs. Tenen un pes en la puntuació final de l'operació del 30 % i són els següents:  
\* La contribució a l'estratègia es valorarà comprovant si l'operació s'enquadra en les línies que descriu l'annex IV d'esta orde i supletòriament a les línies estratègiques del programa FEMPA.  
\*\* L'adequació a la DAFO es valorarà segons el que establisca la fitxa corresponent a cada tipus d'activitat de l'annex II d'esta orde.  
  
  
B. Criteris horitzontals ambientals i socials (màxim: 4 punts)  
Este apartat tindrà un valor en la puntuació final del 20 %, i correspondrà un 10 % als criteris ambientals i un altre 10 % als criteris socials.  
  
B.1. Criteris horitzontals ambientals (màxim: 2 punts)  
Es tindrà en compte la contribució a algun dels aspectes següents.  
• Resultats ambientals quantificables, així com la seua continuïtat i persistència sobre el medi en el temps.  
• Contribució a espais amb figures de protecció o a plans de conservació i/o recuperació (parc nacional, zona especial conservació, Xarxa Natura 2000, àrees marines protegides, reserves d'interés pesquer, etc.) i superfície afectada, així com l'afectació positiva i/o la recuperació d'espècies protegides, espècies vulnerables o sobreexplotades o integrades en plans de gestió.  
• Vinculació a actuacions relacionades amb els marcs d'acció prioritària (MAP). La base jurídica del MAP és l'article 8 de la Directiva 92/43/CEE, del Consell.  
• Vinculació dels projectes amb la posada en marxa, la gestió i el seguiment de plans plurianuals de gestió.  
• Relació amb les estratègies marines i contribució al bon estat ambiental dels ecosistemes aquàtics.  
• Relació amb la reducció de captures accidentals i millora de la selectivitat en el sector pesquer (Pla nacional per a la reducció de les captures accidentals en l'activitat pesquera, etc.).  
• Eficiència energètica i efectes positius en la mitigació del canvi climàtic i la neutralitat climàtica, en relació, entre altres, amb:  
- L'estalvi de consum d'energia.  
- La reducció de consum de fonts d'energia no renovables.  
- La reducció d'emissions de gasos d'efecte d'hivernacle.  
- La captació de CO o gasos d'efecte d'hivernacle (fanerògames).  
  
• Transferència de coneixement, divulgació i transmissió de resultats i dades relacionades amb el medi ambient.  
• Mesures que promoguen més eficiència de l'ús de recursos naturals, consum d'aigua (plans de millora de gestió i qualitat del proveïment d'aigua), el valor afegit i l'economia circular.  
• Operacions que promoguen la reducció de residus, abocaments o emissions contaminants o ocupació del sòl, o reduïsquen d'altres maneres l'impacte o la petjada ambiental del sector o l'activitat objecte de l'ajuda.  
• Contribució del projecte a la millora de la integració paisatgística d'instal·lacions i/o infraestructures.  
• Implantació de sistemes de gestió ambiental basats en normativa ISO, EMA o similars.  
• Valor natural com a zona de cria de peixos i mol·luscos.  
• Creació de noves activitats alternatives a les existents que reduïsquen la pressió de l'activitat humana sobre l'ecosistema marí (turisme, oci i recreació sostenible, etc.).  
• Actuacions dels programes de mesures dels plans hidrològics orientades a assolir els objectius mediambientals de les masses d'aigua i les zones protegides.  
Per a valorar les actuacions es tindrà en compte:  
- Si una actuació està expressament esmentada en algun dels plans, les normes o les estratègies indicades en els criteris ambientals (MAP, plans de gestió Xarxa Natura 2000, plans o instruments de gestió d'espais naturals protegits o d'àrees protegides per instruments internacionals, plans de conservació d'espècies amenaçades, plans de control d'espècies invasores, programa de mesures del pla hidrològic, etc.), significa que la seua necessitat està reconeguda expressament per l'autoritat ambiental corresponent, per la qual cosa es valorarà amb 2 punts.  
  
- Si l'actuació no està expressament esmentada en algun dels plans, les normes o les estratègies indicades en els criteris ambientals (MAP, plans de gestió Xarxa Natura 2000, plans o instruments de gestió d'espais naturals protegits o d'àrees protegides per instruments internacionals, plans de conservació d'espècies amenaçades, plans de control d'espècies invasores, programa de mesures del pla hidrològic, etc.), però contribuïx almenys a un dels criteris, s'assignarà un valor d'1 punt.  
  
- Si no contribuïx a cap criteri, s'assignarà un valor de 0 punts.  
  
B.2. Criteris horitzontals socials (màxim: 2 punts)  
Es tindrà en compte la contribució a algun dels aspectes següents:  
• Projectes dirigits a col·lectius més vulnerables (jóvens, discapacitats i treballadors/ores procedents del sector pesquer). Es consideraran jóvens les persones físiques que no tinguen més de 40 anys en la data de presentació de la sol·licitud d'ajuda.  
• Interés col·lectiu del projecte.  
• Desenvolupament d'accions formatives i adquisició de noves competències.  
• Existència d'actuacions o mesures concretes en matèria d'igualtat.  
  
• Existència d'actuacions o mesures concretes en matèria d'accessibilitat.  
• Rellevància de l'activitat en la dinamització de la zona d'influència.  
• Implicació del projecte amb altres activitats de la zona.  
• Participació i/o dirigits a dones.  
Valoració: en el cas que l'actuació no contribuïsca a cap aspecte, s'assignarà el valor de 0; si contribuïx almenys a un aspecte, se li assignarà un valor d'1 punt, i si contribuïx a dos o més, s'assignarà un valor de 2 punts.  
  
C. Criteris de viabilitat tècnica (màxim: 10 punts)  
Este apartat tindrà un valor del 20 %. Es valorarà la qualitat, el detall i la coherència de la memòria del projecte, el pressupost i el cronograma, així com la qualitat cientificotècnica del projecte quan siga pertinent. La puntuació màxima que es podrà obtindre en este apartat serà de 10 punts.  
  
D. Criteris específics per tipus d'activitat (màxim: 10 punts)  
Este apartat tindrà un valor del 30 % i s'hi podrà obtindre una puntuació màxima de 10 punts. Serà diferent en funció del tipus d'activitat que s'especifica en cada una de les fitxes per tipus d'activitat de l'annex II de la present orde.  
  
Article 17. Comissió de valoració  
1. Les sol·licituds que complisquen els requisits que exigix esta orde i les convocatòries corresponents i siguen APTES per la seua adequació al programa operatiu del FEMPA seran avaluades per una comissió de valoració, creada a este efecte, composta per la persona titular de la subdirecció general amb competència en pesca marítima i aqüicultura, que la presidirà, la persona titular de la Direcció del Servici d'Ordenació del Sector Pesquer, en qualitat de secretari, i dos tècnics de la direcció general amb competències en pesca marítima i aqüicultura, en qualitat de vocals.  
2. En cas de vacant, absència o malaltia d'algun dels membres de la comissió de valoració, se substituiran estos membres pels tècnics adscrits a la direcció general competent en pesca marítima i aqüicultura que designarà la persona titular de la direcció general competent en matèria de pesca marítima i aqüicultura.  
  
3. Esta comissió de valoració ajustarà el seu funcionament a les previsions establides per als òrgans col·legiats en el capítol II del títol preliminar de la Llei 40/2015, d'1 d'octubre, de règim jurídic del sector públic.  
4. La comissió de valoració tindrà una composició equilibrada entre hòmens i dones, tenint en compte les persones titulars i suplents que puguen ser designades.  
5. La comissió de valoració podrà recaptar tots els informes, les dades i els documents que considere convenient per a resoldre els dubtes que es presenten i prendre els acords necessaris.  
6. La comissió de valoració revisarà la valoració dels criteris de selecció proposada en l'informe de compliment de requisits remés per la direcció territorial competent, i ordenarà els expedients de major a menor segons la valoració definitiva, i assignarà l'import d'ajuda proposat. Per a calcular la puntuació final d'una operació, s'utilitzarà la fórmula següent:  
  
Puntuació final  
  
  
  
  
  
7. Finalitzada la valoració de totes les sol·licituds presentades, d'acord amb el crèdit disponible establit en la convocatòria corresponent, la comissió elevarà una proposta al director general competent matèria de pesca marítima i aqüicultura, amb la relació de sol·licituds estimades per a la concessió d'ajudes i les desestimades.  
8. En cas que el crèdit pressupostari disponible per a cada comissió de valoració i que es definirà en la convocatòria siga insuficient per a atendre totes les sol·licituds que complisquen els requisits exigits, es resoldran negativament les que tinguen menys puntuació per falta de fons. En cas d'igualtat en la puntuació obtinguda, es prioritzarà per a resoldre positivament la sol·licitud que s'haja presentat primer.  
  
  
Article 18. Resolució  
1. El director general competent en matèria de pesca marítima i aqüicultura resoldrà el procediment de concessió en el termini de 15 dies des de la data d'elevació de la proposta de resolució per part de la comissió de valoració i d'acord amb el que preveu l'article 88 de la Llei 39/2015, d'1 d'octubre.  
2. Mitjançant una resolució s'acordaran tant l'atorgament de les ajudes com la desestimació i la no concessió per inadmissió, denegació, desistiment, renúncia al dret o la impossibilitat material sobrevinguda.  
  
3. La resolució de concessió de l'ajuda concretarà la data límit de finalització de l'operació conformement a criteris objectius de gestió d'estes ajudes, i es podran dividir en diverses anualitats. Abans d'esta data, el beneficiari haurà de comunicar a la secció de pesca marítima de la direcció territorial corresponent que ha finalitzat l'operació a l'efecte d'alçar la corresponent acta de final d'obra.  
  
Article 19. Notificació  
1. La resolució es notificarà als interessats, n'hagen resultat o no beneficiaris, de conformitat amb el que disposen els articles 40 i següents de la Llei 39/2015, d'1 d'octubre.  
2. El termini màxim per a dictar i notificar esta resolució serà de 6 mesos a comptar de la presentació de la sol·licitud. El transcurs del termini esmentat sense que s'haja dictat i notificat la resolució legitima a les persones interessades per considerar desestimada per silenci administratiu la seua sol·licitud.  
3. Contra esta resolució, que posa fi a la via administrativa, podrà interposar-se potestativament un recurs de reposició davant del conseller d'Agricultura, Ramaderia i Pesca, en el termini d'un mes, comptat des de l'endemà de la seua publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l'endemà de la seua publicació. Tot això de conformitat amb el que disposen els articles 123 i 124 de la Llei 39/2015, d'1 d'octubre, i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 20. Modificació de les operacions  
1. Els beneficiaris podran modificar les operacions aprovades inicialment.  
2. Les modificacions, majors o menors, que suposen un increment del pressupost aprovat inicialment no suposaran un increment de l'ajuda concedida.  
Les modificacions, majors o menors, que suposen una disminució del pressupost aprovat inicialment, suposaran la reducció proporcional de l'ajuda concedida.  
3. Es consideraran modificacions majors:  
a) La no execució d'una partida de gasto inclosa en una operació.  
  
b) Variacions que impliquen la inclusió de noves partides de gasto no programades en l'operació aprovada inicialment. En este cas, la inclusió d'una nova partida de gasto es regirà pel que s'indique per a la presentació de la memòria valorada en la convocatòria. Atés que en cap cas la inclusió d'una partida de gasto no programada pot suposar un increment de l'ajuda concedida, estes hauran de compensar-se amb variacions a la baixa d'una altra partida de gasto.  
c) Variacions que afecten els criteris de selecció utilitzats per a avaluar les sol·licituds.  
d) Les que suposen una alteració del calendari d'execució en una subvenció plurianual en el sentit de modificar la distribució de les quanties assignades a cada anualitat.  
e) Les que impliquen una variació en les unitats d'obra o mesuraments a l'alça d'un percentatge superior al 10 % o a la baixa en un percentatge superior al 40 % respecte del mesurament o unitats d'obra prèviament aprovat en una partida de gasto. Atés que en cap cas la modificació pot suposar un increment de l'ajuda concedida, en casos de variacions a l'alça hauran de compensar-se amb variacions a la baixa d'una altra partida de gasto.  
f) Les que impliquen una variació en els costos unitaris a l'alça d'un percentatge superior al 10 % al cost unitari aprovat prèviament en una partida de gasto. Atés que en cap cas la modificació pot suposar un increment de l'ajuda concedida, en casos de variacions a l'alça hauran de compensar-se amb variacions a la baixa d'una altra partida de gasto.  
  
4. Es consideraran modificacions menors les que impliquen una variació quantitativa en les unitats d'obra o costos unitaris a l'alça d'un percentatge fins al 10 % o a la baixa en un percentatge inferior fins al 40 % respectivament respecte de qualsevol acció prèviament aprovada i concedida.  
5. Els procediments per a poder dur a terme les modificacions variaran en funció del tipus de modificació de què es tracte, i es diferenciaran:  
a) Modificacions majors: prèviament a l'execució, hauran de presentar-se perquè s'aproven davant de les seccions de pesca marítima de les direccions territorials com a màxim dos mesos abans de la data límit de finalització de l'acció. Les seccions de pesca elaboraran un informe proposta d'autorització o denegació tenint en compte la causa que l'ha originada i faran constar, si és favorable, que la modificació complix els requisits següents:  
i) No compromet l'objectiu global de l'operació o, en el cas que una operació tinga diversos dels objectius globals a causa de les seues característiques, no es comprometen tots.  
ii) No suposen canvis en l'elegibilitat de l'operació o del beneficiari.  
iii) No impliquen una disminució de la puntuació que haja rebut la sol·licitud d'ajuda en el procediment de selecció previ. En cas que siga així, es farà constar en l'informe la nova puntuació obtinguda, i serà condició necessària perquè es resolga favorablement que la nova puntuació quede per damunt de la puntuació de tall entre sol·licituds aprovades i no aprovades.  
Este informe es remetrà a la direcció general competent en pesca marítima i aqüicultura perquè es resolga.  
b) Modificacions menors: hauran de comunicar-se a les seccions de pesca marítima de les direccions territorials perquè siguen avaluades, però no requerixen autorització expressa amb caràcter previ a la seua execució. El termini màxim per a comunicar estes modificacions serà abans del final per a la justificació de les inversions.  
6. Solament s'admetrà una sol·licitud de modificació de les operacions per anualitat.  
  
Article 21. Subvencions plurianuals  
1. En operacions que prevegen inversions, el gasto podrà ser imputable a exercicis posteriors a aquell en què recaiga la resolució de concessió.  
2. En la resolució de concessió d'una subvenció plurianual s'assenyalarà un calendari amb la distribució per anualitats de la quantia del gasto i la subvenció corresponent atenent el ritme d'execució de l'operació, de manera que per a cada anualitat es fixarà un termini màxim per a executar el gasto assignat a eixe any.  
3. L'alteració del calendari d'execució acordat en la resolució es regirà pel que disposa l'article 20 d'esta orde.  
4. Els abonaments de cada una de les anualitats tindran la consideració de pagaments a compte i s'efectuaran amb una justificació prèvia del gasto realitzat en els mateixos termes que els que establix l'article 22 d'esta orde.  
5. La no execució o justificació en termini dels imports assignats a cada anualitat sense haver obtingut pròrroga o haver-se autoritzat una alteració en el calendari suposarà la pèrdua de l'ajuda concedida per a eixa anualitat.  
  
Capítol III  
Justificació i pagament  
  
Article 22. Justificació de l'acció i sol·licitud de pagament  
1. Les persones beneficiàries hauran de presentar la sol·licitud de pagament telemàticament a través de la seu electrònica de la Generalitat acompanyada amb la documentació que justifique la realització de l'acció corresponent. Esta documentació, establida en l'article 72 i següents del Reglament de la Llei general de subvencions, aprovat pel Reial decret 887/2006 de 21 de juliol, es determinarà en la convocatòria.  
  
2. El termini per a presentar la documentació referida en este article serà d'un mes comptat a partir de l'endemà de la data límit de finalització de l'acció que figura en la resolució de concessió. L'incompliment del termini sense obtindre pròrroga suposarà la pèrdua de l'ajuda corresponent.  
La pròrroga del període concedit en la resolució per a la realització i la justificació de les operacions se sol·licitarà almenys amb un mes d'antelació al termini establit, davant de les seccions de Pesca Marítima de la Direcció Territorial de la Conselleria amb competències en Pesca Marítima i Aqüicultura que remetran la sol·licitud, acompanyada amb el seu informe sobre procedència de la pròrroga al director general competent en pesca marítima. Este resoldrà sobre l'ampliació i comunicarà, si és el cas, el nou termini concedit per a realitzar i justificar les operacions.  
No podrà prorrogar-se un termini ja prorrogat.  
3. Transcorregut el termini sense que s'haja presentat la justificació i la sol·licitud de pagament, la secció de pesca marítima de la direcció territorial de la conselleria competent en pesca marítima i aqüicultura emetrà una resolució en la qual es considerarà que ha transcorregut el termini. Esta resolució es notificarà a l'interessat en els termes que preveuen els articles 40 i següents de la Llei 39/2015, d'1 d'octubre, i no s'admetran a tràmit les sol·licituds presentades amb posterioritat.  
4. Únicament s'abonarà la totalitat de la subvenció concedida si l'operació s'ha executat i justificat íntegrament; en un altre cas, només s'abonarà la part de la subvenció proporcional a l'execució i els justificants de gasto aportats sempre que l'operació realitzada permeta aconseguir els objectius per als quals es va concedir la subvenció.  
5. Les operacions que no siguen susceptibles de comprovació material hauran de justificar-se mitjançant un informe o una memòria en la qual es detalle l'activitat subvencionada, la finalitat que es pretenia aconseguir amb l'ajuda, i en la qual es demostre la consecució d'esta finalitat.  
6. No s'admeten els pagaments en metàl·lic, i els rebuts d'estos pagaments no es poden considerar vàlids per a justificar gastos elegibles.  
7. Mitjançant la presentació de la sol·licitud de pagament, el sol·licitant manifesta davall la seua responsabilitat que totes les dades que arreplega esta i la documentació que s'adjunta són verídiques i que està en possessió de la documentació que així ho acredita, i queda a la disposició de la Generalitat per a la presentació, la comprovació, el control i la inspecció posteriors que s'estimen oportuns.  
  
Article 23. Pagament de l'ajuda  
1. Les seccions de pesca marítima de les direccions territorials comprovaran:  
a) Que els productes i els servicis cofinançats s'han entregat i prestat mitjançant una inspecció in situ en finalitzar el termini d'execució o mitjançant l'anàlisi de la memòria en els projectes de gasto o inversions immaterials.  
b) Que s'ha pagat l'import del gasto declarat pels beneficiaris en relació amb estos costos mitjançant l'anàlisi dels justificants de gasto i pagament presentats juntament amb la sol·licitud de pagament.  
c) Que els beneficiaris mantenen registres comptables independents o utilitzen codis de comptabilitat apropiats per a totes les transaccions relacionades amb l'operació. Este aspecte es comprovarà amb l'anàlisi de la comptabilitat del beneficiari.  
2. Si la documentació és incompleta o té errors corregibles, es requerirà als sol·licitants que, en el termini de 10 dies hàbils, i d'acord amb l'article 68 de la Llei 39/2015, d'1 d'octubre, esmenen la falta o adjunten els documents preceptius, amb l'advertiment que, si no ho fan, es considerà que desistixen de la sol·licitud de cobrament, amb una resolució prèvia que caldrà dictar d'acord amb l'article esmentat i els efectes que preveu l'article 22 d'esta. Esta resolució la dictarà el director general amb competència en matèria de pesca marítima.  
  
3. En el cas que no s'accepte la sol·licitud de cobrament de l'interessat o hi haja un incompliment de requisits o en cas que el cost acceptat per al pagament siga inferior a l'aprovat, la secció de pesca marítima, abans d'elevar la seua proposta, donarà tràmit d'audiència a l'interessat, i li concedirà un termini de 10 dies perquè al·legue el que considere convenient, d'acord amb el que establix l'article 82 de la Llei 39/2015, d'1 d'octubre.  
4. La secció de pesca marítima de la direcció territorial corresponent, vistes les dades que consten en l'expedient, remetrà la sol·licitud de cobrament i la documentació corresponent, juntament amb una proposta de resolució a la direcció general competent en pesca marítima, a l'efecte d'emetre la resolució que corresponga.  
5. Les propostes de pagament no creen cap dret a favor del beneficiari proposat davant de l'Administració.  
6. Contra esta resolució, que posa fi a la via administrativa, podrà interposar-se potestativament un recurs de reposició davant del conseller d'Agricultura, Ramaderia i Pesca, en el termini d'un mes, comptat des de l'endemà de la seua publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, tot això de conformitat amb el que disposen els articles 123 i 124 de la Llei 39/2015, d'1 d'octubre, i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 24. Comunicació dels resultats de l'operació finançada  
  
Els beneficiaris notificaran els valors dels indicadors de resultats pertinents establits per a cada tipus d'activitat en l'annex III una vegada finalitzada l'operació i, a tot tardar, en ocasió de la sol·licitud de l'últim pagament.  
Les seccions de pesca marítima de les direccions territorials examinaran la versemblança dels valors dels indicadors de resultats notificats pel beneficiari abans de realitzar l'últim pagament.  
El beneficiari facilitarà, així mateix, la informació següent:  
a) Característiques del beneficiari: nom, tipus de beneficiari, dimensió de l'empresa, sexe i dades de contacte.  
b) Característiques de les operacions: objectiu específic, tipus d'operació, sector de què es tracta, valors dels indicadors, número del registre comú de la flota, dades financeres i tipus de suport.  
  
Article 25. Verificació del manteniment de la inversió  
1. En el cas d'inversions en infraestructures o inversions productives, l'equip verificador comprovarà que, en els cinc anys següents a la data comptable de l'últim pagament de l'ajuda, l'operació no està en cap de les circumstàncies següents:  
a) El cessament o la transferència d'una activitat productiva fora de la Comunitat Valenciana.  
b) Un canvi en la propietat d'un element d'infraestructura que proporcione a una empresa o a un organisme públic un avantatge indegut.  
c) Un canvi substancial que afecte la naturalesa, els objectius o les condicions d'execució de l'operació, de manera que es menyscaben els seus objectius originals.  
Este termini es reduirà a tres anys en casos de manteniment d'inversions o de llocs de treball creats per pimes.  
2. En cas que es detecte alguna de les situacions exposades en l'apartat anterior, es reembossarà l'ajuda d'acord amb el que preveu l'article 28 d'esta orde.  
  
  
Capítol IV  
Controls i reintegrament d'ajudes  
  
Article 26. Actuacions de comprovació, control i inspecció de les ajudes  
1. L'òrgan concedent de les ajudes té la facultat per a realitzar els controls que considere necessaris per a comprovar les dades que justifiquen l'atorgament de l'ajuda i inspeccionar les actuacions per a comprovar que es complix la destinació de les ajudes, els requisits i els compromisos establits en estes bases reguladores i la normativa sobre controls que regula les ajudes finançades pel Fons Europeu Marítim, de Pesca i d'Aqüicultura.  
2. L'exercici d'estes funcions d'inspecció i control inclou les actuacions dirigides a la prevenció i la detecció del frau, d'acord amb el que s'establix en l'RDC i l'RFEMPA.  
Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió en el marc de qualsevol de les convocatòries per a la concessió d'ajudes objecte d'estes bases, podrà posar estos fets en coneixement del Servici Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a este efecte per este servici en l'adreça web https://www.igae.pap.hacienda.gob.es/sitios/igae/es-ES/snca/Paginas/ComunicacionSNCA.aspx, en els termes que establix la Comunicació 1/2017, de 6 d'abril, sobre la manera com poden procedir les persones que tinguen coneixements de fets que puguen ser constitutius de frau o irregularitat en relació amb projectes o operacions finançats totalment o parcialment amb càrrec a fons procedents de la Unió Europea.  
  
3. D'acord amb l'article 46.2 de la Llei 38/2003, de 17 de novembre, la negativa a complir l'obligació de les persones beneficiàries o tercers a prestar col·laboració i facilitar documentació que se'ls requerisca en l'exercici d'estes funcions d'inspecció i control es considerarà resistència, excusa, obstrucció o negativa i, per tant, causa de revocació i reintegrament, si és el cas, de l'ajuda, sense perjuí de les sancions que puguen correspondre.  
4. Per a comprovar que el beneficiari no està incurs en una causa d'inadmissibilitat definida en l'article 5.4.a de la present orde, es consultarà el Registre nacional d'infraccions greus, creat pel Reial decret 114/2013, de 15 de febrer, de competència de l'Administració general de l'Estat, així com qualsevol altra font d'informació existent.  
  
Per a comprovar que el beneficiari no està incurs en una causa d'inadmissibilitat definida en l'article 5.4.b de la present orde, es consultaran les llistes que arrepleguen els enllaços següents i es comprovarà que el sol·licitant no està implicat en pesca il·legal:  
https://oceans-and-fisheries.ec.europa.eu/fisheries/rules/illegal-fishing\_en  
En l'apartat «Overview of IUU procedures», hi ha la llista actualitzada de tercers països no cooperants.  
En l'apartat «EU IUU vessels list», hi ha la llista de vaixells de pesca INDNR de la Comissió Europea actualitzada.  
Per a comprovar que el beneficiari no està incurs en una causa d'inadmissibilitat definida en l'article 5.4.c de la present orde, es consultarà el Registre central de penats en cas de persones físiques que hagen prestat consentiment per a això.  
La comprovació que el beneficiari no ha comés frau tipificat com a delicte es durà a terme a través de la consulta al Registre central de penats esmentada en l'apartat anterior, així com la consulta a la Base de dades nacional de subvencions, en la qual es pot comprovar l'existència o no d'inhabilitacions per sentència judicial per a obtindre subvencions, i les subvencions concedides. Així mateix, es verificarà la identitat del sol·licitant i del representant, si és el cas.  
  
En el cas de supòsits de frau que no siguen constitutius de delicte, cada òrgan gestor de l'ajuda corresponent serà el competent per a iniciar el procediment administratiu que determine si hi ha hagut o no una infracció administrativa constitutiva de frau, i en cas que s'arribe a considerar com a tal, imposar la sanció corresponent. En estos casos, l'òrgan competent haurà de gravar la circumstància en l'aplicació informàtica APLIFEMPA, ferramenta a partir de la qual la resta d'OIG verificaran si hi ha hagut o no frau.  
  
5. Addicionalment a les comprovacions que indica l'article 23 d'esta orde, una unitat de verificació independent durà a terme, sobre una mostra d'expedients seleccionada en funció de criteris de risc establits en el pla de verificació, les comprovacions següents:  
a) Que els productes i els servicis cofinançats s'han entregat i prestat mitjançant una inspecció in situ en finalitzar el termini d'execució o mitjançant l'anàlisi de la memòria en els projectes de gasto o inversions immaterials.  
b) Que l'operació complix el dret aplicable, les condicions del programa i les condicions perquè l'operació reba ajuda mitjançant una revisió completa de l'expedient.  
c) Que s'ha pagat l'import del gasto declarat pels beneficiaris en relació amb estos costos mitjançant l'anàlisi dels justificants de gasto i pagament presentats juntament amb la sol·licitud de pagament.  
d) Que els beneficiaris mantenen registres comptables independents o utilitzen codis de comptabilitat apropiats per a totes les transaccions relacionades amb l'operació. Este aspecte es comprovarà amb l'anàlisi de la comptabilitat del beneficiari.  
6. El pla de verificació l'aprovarà la direcció general competent en matèria de pesca marítima i aqüicultura, per delegació de la persona titular de la conselleria competent en matèria d'agricultura, ramaderia i pesca, segons establix l'article 169.3 de la Llei 1/2015, de 6 de febrer.  
  
  
Article 27. Pèrdua o minoració de l'ajuda  
Tota alteració de les condicions considerades per a la concessió de l'ajuda i, en tot cas, l'obtenció concurrent de subvencions o les ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
  
Article 28. Reintegrament  
1. Correspondrà el reembossament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos que preveuen els articles 36 i 37 de la Llei 38/2003, de 17 de novembre.  
Així mateix, serà causa de reintegrament de l'ajuda estar en qualsevol de les situacions que preveuen l'apartat 2.f de l'article 6 o de l'article 26 de la present orde. Si qualsevol d'estes situacions a què es fa referència es produïx després d'efectuat el pagament final al beneficiari, però abans del transcurs dels terminis establits en estos articles, l'import a recuperar es calcularà prorrata temporis.  
2. Les seccions de pesca de les direccions territorials de la conselleria amb competències en pesca marítima i aqüicultura iniciaran el procediment de reintegrament de la subvenció i s'instruirà un expedient, amb audiència prèvia de l'interessat, de devolució d'ajudes.  
3. Una vegada tramitat el procediment de reintegrament, les seccions de pesca marítima de la direcció territorial enviaran l'expedient amb la proposta que corresponga al director general competent en matèria de pesca i aqüicultura, per a la seua resolució per delegació.  
  
  
Capítol V  
Responsabilitats i règim sancionador  
  
Article 29. Responsabilitats i règim sancionador  
El règim de responsabilitats, infraccions i sancions aplicable és el que preveu el títol IV de la Llei 38/2003, de 17 de novembre, així com el capítol IV del títol X de la Llei 1/2015, de 6 de febrer.  
  
  
DISPOSICIONS ADDICIONALS  
  
Primera. Absència de repercussió econòmica  
L'aprovació de la present orde no comporta, en si mateixa, obligacions econòmiques en els pressupostos de la Generalitat, sense perjuí de les possibles convocatòries que puguen resoldre's conformement a la consignació pressupostària que s'establisca en l'exercici corresponent.  
  
  
Segona. Delegació  
Es delega en la persona titular de la Direcció General de Pesca la competència per a dictar la resolució de convocatòria, les resolucions de concessió, denegació, reintegrament, pagament, revocació i revisió de les ajudes que preveu esta orde.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa esta orde.  
  
  
DISPOSICIONS FINALS  
  
Primera. Disposicions aplicables i desplegament  
Es faculta la persona titular de la Direcció General de Pesca per a dictar els actes, les resolucions i les instruccions que calga per a aplicar esta orde.  
  
Segona. Entrada en vigor  
Esta orde entrarà en vigor l'endemà de publicar-se en el Diari Oficial de la Generalitat Valenciana.  
  
València, 10 de juny de 2024  
  
El conseller d'Agricultura, Ramaderia i Pesca,  
JOSÉ LUÍS AGUIRRE LARRAURI